Kerajaan Vientiane

Kerajaan Vientiane dibentuk pada tahun 1707 hasil perpecahan kerajaan Lan Xang. Kerajaan tersebut menjadi negeri naungan Burma dari 1765 hingga 1779. Ia kemudiannya menjadi negeri naungan Siam sehingga tahun 1828 apabila ia dilampirkan oleh Siam.

 Sejarah 
Pada tahun 1779, di bawah pemerintahan Raja Setthathirath II dari Lan Xang, Kitsarat, seorang waris Sourigna Vongsa mengisytiharkan pemisahan Luang Prabang. Beliau berarak menuju Vientiane untuk menyerang Setthathirath. Raja Setthathirath II kemudian meminta bantuan Ayutthaya Siam. Tentera Siam membantu mempertahankan Vientiane tetapi tidak dapat menghalang Kitsarat daripada membentuk kerajaannya sendiri. Kitsarat ditabalkan sebagai raja pada tahun 1707, lalu mewujudkan Kerajaan Luang Phrabang dan menjadikan Lan Xang sebagai Kerajaan Vientiane. Kerajaan Champasak dan Muang Phuan juga berpisah pada tahun-tahun berikutnya.

Pada tahun 1773, Vientiane diserang oleh angkatan Luang Prabang. Raja Ong Bun meminta bantuan Dinasti Konbaung, menjadikan Vientiane sebuah negeri naungan Burma. Tindakan ini membangkitkan kemarahan istana Thonburi. Selepas Perang Burma–Siam 1775–76, Raja Taksin menghantar Jeneral Phraya Chakri (kemudian Raja Rama I) untuk menyerang Vientiane. Pada tahun 1779, pasukan Siam menjarah Vientiane; kota tersebut dijarah dan beberapa imej Buddha penting, termasuk Buddha Zamrud, dibawa ke Thonburi. Raja Ong Boun akhirnya tunduk kepada Siam dan Vientiane menjadi wilayah taklukan Siam. Bagaimanapun, Ong Boun sekali lagi memberontak terhadap Siam. Pada tahun 1781, beliau ditangkap oleh pihak Siam dan dihukum bunuh.

Pihak Siam melantik Nanthasen, anak Ong Bun, sebagai pemerintah. Pada tahun 1791, Nanthasen meyakinkan Raja Rama I bahawa Luang Prabang secara rahsia merancang pemberontakan terhadap Siam. Beliau diberi kebenaran untuk menyerang Luang Prabang dan berjaya menawan kota tersebut pada tahun 1792.

Pada tahun 1791, Vientiane telah diserang oleh Dinasti Tây Sơn dari Vietnam untuk membanteras penyokong Dinasti Lê. Nanthasen terpaksa melarikan diri ke Siam. Akhirnya, beliau mencapai persetujuan dengan Dinasti Tây Sơn. Pada tahun 1795, Nanthasen dituduh merancang pemberontakan bersama gabenor Lao di Nakhon Phanom. Beliau digulingkan dan dibawa ke Bangkok. Abangnya, Inthavong menggantikannya.

Inthavong mangkat pada tahun 1804 dan adiknya, Anouvong menaiki takhta sebagai pemerintah Vientiane. Anouvong membuat persiapan ketenteraan untuk pemberontakan terhadap Siam. Pada Disember 1826, Anouvong menghantar angkatan seramai 10,000 orang ke wilayah Dataran Tinggi Khorat. Beliau menawan Nakhon Ratchasima pada Januari, tetapi Siam segera mengatur serangan balas yang besar. Pada tahun 1827, Vientiane dimusnahkan untuk kali kedua oleh tentera Siam; kota itu dibakar habis dan hampir semua khazanahnya dijarah, manakala penduduknya dipindahkan sepenuhnya. Raja Anouvong ditangkap dan dikurung dalam sangkar besi sehingga mangkat.

Kerajaan Vientiane akhirnya lenyap. Dataran Tinggi Khorat dilampirkan secara rasmi oleh Siam. Orang Siam membahagikan tanah-tanah Lao kepada tiga wilayah pentadbiran. Di utara, raja Luang Prabang bersama sebuah garison Siam yang kecil mengawal Luang Prabang, Sipsong Panna dan Sip Song Chau Tai. Wilayah tengah ditadbir dari Nong Khai. Wilayah selatan dikawal dari Champassak. Akibat rasa bimbang akan pengaruh Siam, Vietnam di bawah Dinasti Nguyễn melampirkan Muang Phuan serta wilayah Khammouane dan Savannakhet, dan bertempur dengan Siam dalam Perang Siam–Vietnam (1831–1834).

Siam memaksa pemindahan penduduk Lao ke Dataran Tinggi Khorat sehingga hanya tinggal satu perlima daripada populasi asal di tebing timur Sungai Mekong. Dari tahun 1830-an hingga 1890-an, wilayah ini mengalami kemusnahan akibat pemberontakan, kegiatan penyamun, serbuan hamba, dan Perang Haw. Kekosongan kuasa membolehkan Perancis, yang ketika itu telah menguasai Kemboja dan Cochinchina, bergerak ke utara hingga ke Sungai Mekong dengan harapan membuka laluan air ke China. Vientiane akhirnya jatuh ke tangan Perancis pada tahun 1893 dan menjadi ibu kota naungan Perancis di Laos pada tahun 1899.

 Senarai raja   
 Setthathirath II (1707–1730)
 Ong Long (1730–1767) (naungan Burma, 1765–1768)
 Ong Bun (pemerintahan pertama, 1767–1778) (naungan Burma)
 Ong Bun (pemerintah kedua, 1780 – 21 November 1781)
 Nanthasen (21 November 1781 – 2 Februari 1795)
 Inthavong (Setthathirath III) (2 Februari 1795 – 7 Februari 1805, ditabalkan pada 23 Julai 1795)
 Anouvong (7 Februari 1805 – 12 November 1828)

 Catatan 

Vientiane
Category:Sejarah Laos
Category:Penubuhan 1707
Category:Pembubaran 1820-an